Литературабзэм игъэпсын орфографием епхыгъэ шъыпкъ. Ащ фэшI алфавитым изэхэгъэуцон дакIоу орфографие шапхъэхэм ятхын ехьылIэгъэ Iофтхьабзэхэри зэрахьанхэ фаеу мэхъу. Орфографие правилэхэр къызэхафыхэ зыхъукIэ орфографиемрэ графикэмрэ, орфографиемрэ орфоэпиемрэ, орфографиемрэ пунктуациемрэ зэрэзэфыщытхэм яхьылIэгъэ Iофыгъохэми аIукIэнхэ фаеу мэхъу. «ОрфографиекIэ (нахь игъэкIотыгъэу уекIолIэн хъумэ) заджэхэрэр тхэкIэ жабзэм играфикэ лъэныкъо къэзгъэпсырэ амал пстэухэр (пунктуациемрэ алфавитымрэ зэрахэтхэу) ары», - ытхыщтыгъэ Н.Ф. Яковлевым (Яковлев, 1933:28).